V oblasti riadenia údajov vidíme nasledovné dôležité témy, ktoré je potrebné riešiť na úrovni zákona a žiadame ich zahrnúť do prípravy Zákona o údajoch. Tu uvedené témy považujeme v súčasnej dobe za prioritné vzhľadom na uvedený krátky čas plánovaný na prípravu zákona, samozrejme v oblasti riadenia údajov sú aj ďalšie témy, ktoré bude vhodné riešiť následne.

**Moje údaje**

1. Téma My Data / Moje údaje je dlhodobo zakotvená v strategických dokumentoch informatizácie verejnej správy, avšak doteraz nemá žiadnu systematickú legislatívnu podporu. Žiadame vytvoriť príslušné právne inštitúty, ktoré plošne zabezpečia realizáciu nasledovných služieb:

* každá fyzická a právnická osoba má prístup k údajom ktoré sa jej týkajú
* pri zmene týchto údajov je dotknutá osoba aktívne notifikovaná
* dotknutá osoba má prístup k evidencii kto, kedy a za akým účelom k údajom jej sa týkajúcim pristúpil a použil ich
* každá fyzická a právnická osoba má prístup k informáciám o podaniach vybavovaných verejnou správou, ktoré sa jej týkajú
* pri zmene stavu (procesnom kroku) podania je dotknutá osoba aktívne notifikovaná

2. Služby uvedené v predchádzajúcom bode majú byť zo strany fyzickej a právnickej osoby nárokovateľné.

3. Prístup k údajom/notifikáciám/službám podľa bodu 1 má byť možná aj pomocou strojového rozhrania (OpenAPI).

4. Prístup k údajom/notifikáciám/službám podľa bodu 1 môže dotknutá fyzická/právnická osoba umožniť v jej mene aj ďalším osobám.

5. Na realizáciu služby „prístup k evidencii kto, kedy a za akým účelom k údajom osoby sa týkajúcim pristúpil a použil ich“ je potrebné zaviesť povinnosť takúto evidenciu viesť.

**Referenčné registre / 1x a dosť**

1. V súčasnosti existujú „paralelne“ dva generálne právne inštitúty, pomocou ktorých je v legislatíve zakotvená myšlienka „1x a dosť“ - v zmysle zabránenia povinnosti pre fyzické/právnické osoby dokladovať na určitom úrade skutočnosti z evidencie iného úradu. Jeden inštitút je zakotvený v §17 ods.5 a 6 zákona č.305/2013, prípadne súvisiacich ustanoveniach o referenčných registroch v tomto zákone; druhý inštitút je zakotvený v zákone č.177/2018. Tento stav vytvára právnu neistotu, zároveň dotknuté OVM sa pri neplnení povinnosti podľa jedného zákona „vyhovárajú“ druhý zákon. Žiadame tieto režimy zjednotiť.

**Otvorené údaje**

1. Nie je jasne stanovený OVM, ktorý je gestorom tejto témy. Špecificky gestorom smernice EÚ o opakovanom použití údajov je doteraz Ministerstvo spravodlivosti SR a táto téma je riešená v zákone č.211/2000 – čo nie je vhodný stav. Je potrebné stanoviť ÚPVII ako gestora pre celú tému otvorených údajov, vrátane smernice o OPI.

2. V súčasnosti nariadenie GDPR a súvisiaci zákon o ochrane osobných údajov nedostatočne riešia oblasť zverejňovania otvorených údajov a ich ďalšieho používania. Tým vzniká vysoká právna neistota, ktorá zásadne obmedzuje používateľov otvorených údajov. Zdôrazňujeme, že v tejto oblasti ide o zverejňovanie osobných údajov, ktoré je už dnes právne možné (spravidla uložené zákonom), nie o „nové“ zverejňovanie. Žiadame doriešiť túto tému spôsobom, ktorý vytvorí dostatočne stabilné prostredie pre používateľov údajov, ako aj ich poskytovateľov.